Tânărul de 24 de ani a avut mai multe episoade psihotice, pleca în pădure şi ameninţa că se sinucide.
"El a avut probleme și în trecut cu episoade psihotice.
A avut mai multe la rând într-o perioadă relativ scurtă, din octombrie-noiembrie, şi în urma unui episod mai sever, a fost internat la psihiatrie pentru patru zile și după aia a fost externat.
A început să urmeze un tratament și pe parcursul tratamentului, respectiv la început, încă mai avea căderi și episoade în care disocia sau auzea voci sau simțea anxietate și agitație.
La un moment dat a fugit în pădure ca să se sinucidă. Noi, când am aflat, am mers să-l căutăm și să-l aducem înapoi", este mărturia dată de unul dintre prietenii tânărului ucigaş din Sibiu.
La scurt timp după incident, principalul suspect a fugit de la locul crimei. A fost însă găsit la scurt timp, la aproximativ 30 de kilometri distanţă de casă.
Suspectul, un tânăr de 24 de ani, a fost prins de jandarmii montani în Păltiniș, unde a fugit după comiterea faptei.
Poliția Sibiu a anunțat că "la data de 18.05.2024, în jurul orei 15:30, prin apel 112, I.P.J. Sibiu a fost sesizat cu privire la faptul că o persoană de sex feminin ar fi decedată și ar prezenta leziuni în zona gâtului, într-un imobil din municipiul Sibiu".
La fața locului s-au deplasat polițiști de investigații criminale, criminaliști, precum și medic legist din cadrul Serviciului de Medicină Legală Sibiu, constatându-se că este vorba despre o tânără în vârstă de 21 de ani, din județul Brașov, decedată.
Anchetatorii au găsit urme de violență pe corpul fetei.
"Întrucât în urma examinării sumare a cadavrului s-a conturat suspiciunea rezonabilă că decesul ar fi survenit ca urmare a comiterii unei fapte cu violență, cercetările au fost preluate de Parchetul de pe lângă Tribunalul Sibiu, sub aspectul săvârșirii infracțiunii de omor.
Trupul victimei a fost transportat la Serviciul de Medicină Legală Sibiu în vederea efectuării autopsiei", au explicat anchetatorii.